Bejaarde lê oornag vasgebind ná rooftog | Maroela Media
'n 88-jarige vrou van Pietermaritzburg het ná 'n huisroof byna 'n dag lank beseer en vasgebind in haar huis gelê voordat haar huishulp Dinsdagmiddag op haar afgekom het.
Russel Meiring, woordvoerder van ER24, het gesê paramedici is omstreeks 14:30 na die huis in Oribiweg ontbied. "Paramedici het toegang tot die huis verkry en die vrou aangetref waar sy in die kombuis vasgebind was. Haar mond was ook toegebind. Die vrou is dadelik losgemaak en ondersoek. Sy is aangerand en het matige beserings opgedoen, het Meiring gesê.
Hy het gesê sy is op die toneel behandel voordat sy na die Mediclinic Pietermaritzburg geneem is. Volgens Meiring is die vrou Maandagaand in haar huis aangeval en vasgebind. Sy het hulpeloos bly lê totdat haar huishulp eers die volgende dag op haar afgekom het.
Kol. Thembeka Mbhele, woordvoerder van die polisie, het gesê die aanvallers het met 'n Kia-motor, 'n mikrogolfoond en ander huishoudelike items op die vlug geslaan. Dit is nie duidelik hoeveel verdagtes by die voorval betrokke was nie.
"'n Saak van huisroof word ondersoek en niemand is nog in hegtenis geneem nie," het Mbhele gesê.
Net besetenes kan sulke dinge aan ou mense doen . Dit raak in die land so erg dat die vrees om te leef groter raak as vir die dood. Dit pas reg in die regeringsplan….
Ai dankie tog. Lyk my daar is nou n nuwe tendens. Laat darem nou die slagoffer leef en beroof net die plek. Dis baie om voor dankbaar te wees.
Baie hartseer dat ons ou mense so verneder word! In die oë van God is dit baie groot sonde! Hoe het kleinhoewe en plaasaanvalle so hand uitgeruk?Sies hoe skandelik!
Ons moet seker nou bly wees dat die gawe diewe haar net vasgebind het en nie vermoor het nie… Siek!!!!
Nou verstaan ek nie. Die huishulp het gelukkig op haar af gekom Dinsdag middag, maar toe die paramedici op haar afkom was sy nog vasgebind EN haar mond nog toe gebind? Waarom het die huishulp nie gehelp nie?